El comportament i l'entorn ecològic que va acollir les comunitats de neandertals a la Mediterrània serà el tema central del 60è Congrés Internacional de la Fundació Hugo Obermaier, que se celebrarà del 3 al 7 d’abril a l'Aula Magna del campus Catalunya de la Universitat Rovira i Virgili (URV), a Tarragona. L'esdeveniment reunirà més d'un centenar d'experts de diferents institucions europees que presentaran les darreres investigacions en la matèria. S'ha inscrit personal investigador en prehistòria d'institucions europees d'Alemanya, Espanya, Itàlia, Hongria, la República Txeca i Anglaterra. En total, es reuniran 110 especialistes que donaran a conèixer 32 ponències i 17 pòsters sobre les últimes novetats entorn els neandertals. Segons informa l’Institut Català de Paleocologia Humana i Evolució Social (IPHES), el 6 d’abril els assistents visitaran els jaciments de les Coves del Toll de Moià i l'Abric Romaní de Capellades (Anoia). En aquests indrets, la institució hi desenvolupa projectes d’investigació que han convertit ambdues localitats en un referent mundial per a l'estudi de la vida quotidiana i de l'organització social dels neandertals. El 7 d’abril, la ruta científica els permetrà conèixer l'Abric dels Rosegadors a la Pobla de Benifassà (Baix Maestrat), els Abrics de l'Ermita a Ulldecona (Montsià) i el Museu de les Terres de l'Ebre a Amposta.  Cada dos anys, la Fundació Hugo Obermaier realitza el seu congrés anual fora d'Alemanya, on té la seva seu. Fa dos anys l'IPHES va presentar la seva candidatura i el 2017 es va confirmar que el 60è congrés es desenvoluparia a Tarragona, ciutat on es troba ubicat aquest institut. Com a amfitrió, l’IPHES ha escollit la temàtica del congrés i dedicarà la jornada del 4 d’abril a l’estudi de les poblacions neandertals.  Aquest centre contribueix amb tres comunicacions i quatre pòsters amb els seus diferents projectes sobre neandertals, especialment centrats en els jaciments de l'Abric Romaní i Teixoneres i Maltravieso (Càceres). A més, membres de l'IPHES col·laboren en tres comunicacions amb altres equips internacionals sobre els jaciments de Schöningen (Alemanya), Nadale Cave (Itàlia) i Kabazi II, Siuren I i Chokurcha (Crimea). Patrimoni local d'interès mundial Amb la visita científica que realitzaran a les Coves del Toll i a l’Abric Romaní, els experts internacionals tindran l'oportunitat de discutir de primera mà sobre els principals resultats que s'estan obtenint en aquests jaciments. Els alcaldes s’han felicitat de la projecció internacional dels seus jaciments gràcies als treballs de l'IPHES. L'alcalde de Moià, Dionís Guiteras, ha expressat la seva satisfacció per aquesta iniciativa. "És una oportunitat magnífica per augmentar la visibilitat internacional dels nostres jaciments i posicionar-los en el lloc que els correspon en el món de la ciència", ha manifestat.  Per la seva banda, l'alcalde de Capellades, Aleix Auber, ha subratllat que l'Abric Romaní “s'ha convertit en un referent del paleolític al nostre país”, tant pel registre documentat com per la investigació científica desenvolupada.

Summary: Un centenar d'experts presenten a Tarragona les darreres investigacions sobre el comportament dels neandertals


El president del PPC i candidat a la Generalitat, Xavier García Albiol, ha apel·lat aquest dilluns al vot dels jubilats catalans per "garantir" les pensions contra l'independentisme. "Els pensionistes han d'anar a votar el 21-D. Amb un PP fort, aquestes pensions estan garantides", ha afirmat Albiol, que ha precisat que si el procés de ruptura s'hagués materialitzat a Catalunya "les pensions o bona part d'elles estarien en risc". "Si Catalunya fos independent, els pensionistes no estarien cobrant la seva pensió", ha sentenciat el president del PPC, que ha demanat que els resultats del 21-D no portin "més incertesa i inestabilitat". "Amb les coses del menjar no es juga", ha puntualitzat. Paral·lelament, Albiol ha avançat que estudiaran denunciar la formació Arran pel "tuit ofensiu" contra el fiscal general de l'Estat, José Manuel Maza. "És repugnant i inadmissible. I creiem que no els pot sortir gratis", ha afirmat líder dels populars catalans.

Summary: Albiol es dirigeix als jubilats catalans i alerta que les pensions "estan en risc" si guanya l'independentisme


Geoparc Orígens-Pirineus Catalans és el nom comercial que adopta a partir d'ara el Geoparc Conca de Tremp-Montsec per promocionar-se i donar-se a conèixer. Es vol posar èmfasi, d'aquesta manera, en els orígens i en els diferents estadis de la formació dels Pirineus i, a la vegada, s'ha cercat una denominació que aixoplugués els dinou municipis lleidatans que integren el Geoparc, repartits entre quatre comarques. La nova marca s'acompanya d'un logotip amb la imatge d'una petjada de dinosaure, en concret d'un titanosaure, i de la lletra 'O', per reforçar així el terme i el concepte 'orígens'. D'altra banda, des del Geoparc es fixen com a objectiu poder aconseguir en els pròxims anys més finançament per poder tirar les diferents accions previstes i poder revalidar d'aquí a quatre anys aquest segell de la Unesco, que reconeix mundialment la riquesa geològica i paleontològica, el patrimoni natural, històric i cultural d'aquest territori. Geoparc Orígens-Pirineus Catalans és el nom escollit com a marca de posicionament del territori Conca de Tremp-Montsec, després de l'obtenció aquest segell el 17 d'abril passat. Un geoparc és un territori reconegut per la Unesco que compta amb un patrimoni geològic, paleontològic i miner d'importància internacional. El distintiu de geoparc no és una figura legal de protecció sinó el reconeixement d'aquesta organització internacional a un model de gestió del patrimoni com a eina de desenvolupament sostenible que involucra, en tot moment, les comunitats locals.   La Xarxa Global de Geoparcs de la Unesco comprèn 140 localitzacions en 38 països d'arreu del món. D'aquestes, 73 formen part de la Xarxa de Geoparcs Europeus i es reparteixen en 24 països, dels quals dos es troben en territori català, el de la Catalunya Central i el recentment reconegut de la Conca de Tremp-Montsec.   El geoparc lleidatà el formen 19 municipis de 4 comarques: el Pallars Jussà, la Noguera, el Pallars Sobirà i l'Alt Urgell que, conjuntament, superen els 2.000 quilòmetres quadrats. És una àrea amb un gran valor geològic i natural, que permet explicar com es van formar serralades com la dels Pirineus. També s'hi troben altres elements que ajuden a explicar l'evolució de la vida, com per exemple, les restes fòssils dels últims dinosaures que van viure a Europa.   El director general de Polítiques Ambientals i Medi Natural, Ferran Miralles, ha explicat que rebre el reconeixement com a geoparc "posa en valor els actius del territori, en especial la geologia, i això és importantíssim per a la seva conservació".   Dinosaures i evolució de la vida   És precisament per aquests motius que s'ha decidit adoptar com a nom comercial 'Geoparc Orígens-Pirineus Catalans', que va més enllà de la simple denominació geogràfica amb què els científics coneixen la zona. Així, la paraula 'orígens' emfasitza la rellevància del territori per explicar el sorgiment i evolució de la serralada del Pirineus i també els diferents estadis d'evolució de la vida. Alhora, incorpora 'Pirineus Catalans' per facilitar la ubicació i el posicionament geogràfic d'aquest territori.   A més, el logotip es basa en un dels trets més significatius de la Conca de Tremp-Montsec, considerat el seu leitmotiv, com és la presència de fòssils dels darrers dinosaures que van viure a Europa abans de la seva extinció. Un d'aquests va ser el titanosaure, un rèptil de coll i cua llargues. La seva empremta s'incorpora en la 'O' del logotip, on es pot distingir la petjada de la pota del darrera, de forma arrodonida, i la del davant, en forma de mitja lluna. En aquest sentit, el president del geoparc, Joan Ubach, s'ha mostrat convençut que el nom comercial del geoparc, que recull l'empremta dels últims dinosaures d'Europa, "ajudarà a posicionar el territori a nivell internacional".   El logotip i el nou nom comercial són fruit d'un procés de treball i concertació amb el territori, en el què han participat més de 50 persones de diversos sectors socials en grups de treball. L'objectiu és posicionar el geoparc no només entre el públic científic sinó atreure visitants nacionals i internacionals amb diversitat d'interessos. El reconeixement del geoparc comporta formar part d'una xarxa internacional i d'un programa propi de la Unesco, amb el consegüent impuls pel turisme i l'activitat econòmica. Així, el president de la Diputació de Lleida, Joan Reñé, ha qualificat el geoparc com a projecte "de territori" i ha assegurat que incidirà positivament en el desenvolupament econòmic i turístic de la demarcació i "ajudarà a posicionar més i millor les comarques de Lleida". Incrementar els visitants al territori i més pressupost Els responsables del projecte confien que el reconeixement per part de la Unesco a la zona de la Conca de Tremp-Montsec com a Geoparc Mundial es tradueixi en visibilitat del territori en l'àmbit internacional i, així, en un increment dels visitants. En aquest sentit, Joan Ubach preveu que es dupliqui el nombre de visitants en cinc anys. Actualment els dinou municipis -Pallars Jussà (catorze), la Noguera (tres), el Pallars Sobirà (un) i l'Alt Urgell (un)- que conformen el Geoparc registren unes 100.000 pernoctacions i esperen incrementar considerablement aquesta xifra, amb el repte de desestacionalitzar els turistes.  Actualment, el Geoparc compta amb un pressupost d'uns 150.000 euros anuals i aquesta xifra esperen poder-la doblar per tal de poder dur a terme les diferents accions previstes en el Pla director amb l'objectiu de poder revalidar el segell de la Unesco d'aquí a quatre anys. Per això, els responsables del Geoparc es fixen com un dels principals reptes poder aconseguir més finançament per a l'any vinent i els següents, segons ha exposat Ubach.    Un projecte de territori L'òrgan de gestió del projecte Geoparc Orígens-Pirineus Catalans és una associació sense ànim de lucre, formada per tots els ajuntaments del Pallars Jussà, així com els municipis d'Àger, Camarasa i Vilanova de Meià (Noguera); Baix Pallars (Pallars Sobirà), i Coll de Nargó (Alt Urgell). També en són membres els consells comarcals del Pallars Jussà i de la Noguera.   L'associació compta amb el suport d'altres entitats, com l'Institut per al Desenvolupament i Promoció de l’Alt Pirineu i Aran (IDAPA), dependent del Departament de Territori i Sostenibilitat; el Comitè Espanyol de Geoparcs; la Diputació de Lleida; l'Institut Català de Paleontologia Miquel Crusafont; la Universitat de Lleida (UdL); la Universitat Autònoma de Barcelona (UAB); la Universitat de Barcelona (UB), i la Universitat Politècnica de Catalunya (UPC).   El geoparc disposa de tres seus, totes situades a Tremp. La seu científica al Centre de Suport Territorial Pirineus de l'Institut Cartogràfic i Geològic de Catalunya (ICGC); la seu administrativa, ubicada a l'Ajuntament de Tremp, i el Centre de Visitants, l'Epicentre, com a punt d'informació turística i espai de benvinguda als visitants.

Summary: El Geoparc Conca de Tremp-Montsec pren el nom 'Orígens-Pirineus Catalans' com a marca per donar-se a conèixer


L'eurodiputada del PP Dolors Montserrat ha denunciat a la Comissió Europea que les xifres de morts per la covid-19 a Espanya "no quadren". Montserrat ha preguntat aquest dijous a la Comissió Europea quines dades li ha transmès el govern de Pedro Sánchez sobre morts per coronavirus i perquè són diferents de les recollides per l'Organització Mundial de la Salut (OMS). Montserrat assegura que aquestes dades també difereixen "substancialment" de les que donen les institucions espanyoles. La portaveu popular a l'Eurocambra remarca que el Ministeri de Sanitat ha publicat com a última xifra 27.128 morts, el Centre Europeu de Control de Malalties ha comunicat 27.940 morts a data de 4 de juny, però l'OMS eleva aquesta dada fins a gairebé 30.000.

Summary: Montserrat denúncia a la Comissió Europea que les xifres de morts per la covid-19 d'Espanya "no quadren"


El Parlament ha instat el Govern a celebrar una sessió monogràfica sobre la situació de Nissan a la comissió de Treball, en un termini de dos mesos. La cambra ha donat llum verda per unanimitat a una proposta de resolució (PR) de Cs. Durant el debat, el diputat de Cs Martí Pachamé ha defensat la PR del seu grup, així com la proposta de celebrar una sessió en comissió sobre Nissan. Però la petició ha generat certes crítiques a la cambra. El diputat de CatECP Lucas Ferro ha defensat l'òrgan per parlar del tancament de Nissan i els seus efectes. Però Pol Gibert (PSC) ha sentenciat que una sessió conjunta en dues comissions en un termini de dos mesos no és cap "mesura urgent". Gibert ha afegit que la comissió tampoc serveix per abordar la crisi. "Avui només hem fet una declaració de suport i una comissió d'aquí a dos mesos, els treballadors de Nissan mereixen una disculpa", ha conclòs el diputat del PSC. A la rèplica, Pachamé ha demanat que, en la mesura del possible, la comissió es creï com més aviat millor. Al seu torn, Vidal Aragonès (CUP-CC) també ha admès sentir "molta vergonya" perquè el Parlament no hagi pogut donar "respostes" a la situació. El diputat anticapitalista també ha lamentat que Nissan hagi "trinxat" la normativa laboral i ha asseverat que, tot i que no es vol que tanqui les plantes a Catalunya, no se li deu "res" a l'empresa. El diputat Santi Rodríguez (PPC) ha opinat que "alimentar conflictes als carrers" o tenir el president del Govern "tallant autopistes" no ajuda pas a mantenir les activitats industrials. Per altra banda, Jordi Albert (ERC) ha criticat que a la societat actual guanyi qui posa més diners a la taula, i que les multinacionals triïn mirant pels seus comptes i balanços per veure "quin és el millor postor" d'on poder treure més benefici econòmic. Finalment, Eduard Pujol (JxCat) ha garantit el compromís "sòlid, estratègic i irreversible" del Govern amb el sector de l'automòbil, però ha preguntat "quin és el compromís de l'Estat".

Summary: El Parlament insta el Govern a celebrar una sessió monogràfica sobre Nissan a la comissió de Treball abans de dos mesos


Jordi Ignasi Vidal, d'ERC, repetirà com alcalde a Balaguer després de guanyar les eleccions amb majoria absoluta amb 9 regidors (41,86% i 2.809 vots) i ha guanyat així quatre representants respecte el 2015. JxCat ha perdut dos regidors i n'ha obtingut 3 (17,51% i 1.175 vots); el PSC, 3 (15,32% i 1.028 vots), la CUP, 1 (8,75% i 587 vots) i Balaguer, Ara Sí, 1 (7,17% i 481 vots). Al 2015 Jordi Ignasi Vidal va ser elegit alcalde després d'obtenir el suport de 10 dels 17 regidors del nou consistori. A Vidal li van donar suport els 5 regidors del seu partit, els 3 socialistes amb qui van formar govern, 1 vot dels 2 de la CUP i el de Balaguer, Ara Sí, que també va entrar al govern. Josep Maria Roigé (alcaldable el 2015 per CiU, ara per Junts per Balaguer) només va obtenir el vot dels seus 5 regidors.  Al llarg dels quatre anys, però, les aliances entre els membres de l'equip de govern s'han anat deteriorant. El detonant va ser al novembre de 2017, quan ERC va decidir trencar el pacte de govern amb el PSC per les diferències entre els dos partits arran del procés independentista i la intervenció de la Generalitat amb l'aplicació del 155. Des de llavors, ERC ha governat en minoria, només amb el suport del regidor d'Ara Sí. Cs va aconseguir un regidor però a mig mandat va abandonar el partit i es va quedar com a no adscrit. Aquest 26-M els balaguerins, a banda dels partits amb representació, també han pogut votar el PPC, que es va quedar fora al 2015 i al partit ultra Vox.

Summary: Jordi Ignasi Vidal, d'ERC, guanya amb majoria absoluta a Balaguer amb 9 regidors


El president de Renfe, operadora del servei de Rodalies, ha reivindicat "l'alt índex de puntualitat" que tenen els trens a Catalunya i en el conjunt Espanya en comparació amb les rodalies "franceses, angleses, alemanyes o holandeses". Isaías Táboas ho ha dit aquest dimarts durant una visita a les obres per millorar l'accessibilitat dels usuaris a l'estació de Bellvitge de l'Hospitalet de Llobregat. Táboas també ha valorat que Rodalies "funciona millor del que es percep, però pitjor del que Renfe voldria". En aquest sentit, ha manifestat que l'operadora ferroviària és "molt autoexigent" i, per això, "treballa cada dia" per millorar el servei. Sobre l'estació de Bellvitge, Táboas ha confirmat que durant el segon trimestre de 2020 ja serà totalment accessible.   El president de Renfe ha aprofitat la visita a les obres de millora de l'estació de Bellvitge de l'Hospitalet de Llobregat per treure pit del servei de Rodalies que ofereix l'operadora a Catalunya. A banda d'explicar que l'índex de puntualitat és més alt aquí que en altres serveis similars a Europa, Isaías Táboas també ha afirmat que Renfe té "millor fiabilitat" que altres operadores europees.  En preguntar-li sobre l'estat de les infraestructures i sobre quina proposta faria per millorar-les, el màxim responsable de Renfe ha volgut deixat clar que aquesta no és la seva feina. "És com si es demanés a Alsina Graells que planifiqués carreteres", ha dit. Pel que fa a l'augment de la demanda de transport públic que es preveu l'1 de gener amb l'entrada en vigor de la Zona de Baixes Emissions de Barcelona, el directiu de Renfe ha comentat que aquesta és una qüestió que correspon decidir a la Generalitat. "Nosaltres només som l'operador, si la Generalitat ens demana més servei estudiarem si tenim el material suficient per fer-ho", ha indicat. Millores a Bellvitge Sobre les obres que es duen a terme a l'estació de Bellvitge, Táboas ha explicat que estaran acabades entre febrer i març, i que durant el segon trimestre del 2020 ja es podran utilitzar els quatre nous ascensors. A més, està prevista una ampliació de les andanes per facilitar la pujada als trens i la substitució de la il·luminació actual. El cost total d'aquestes obres és de 3 milions d'euros, i facilitaran el dia a dia als més de 6.000 usuaris que utilitzen les instal·lacions.  L'alcaldessa de l'Hospitalet de Llobregat, Nuria Marín, s'ha mostrat "agraïda" amb Renfe, perquè s'ha fet realitat una "obra molt reivindicada i reclamada" pels veïns de Bellvitge. Marín no ha oblidat el projecte de soterrament de les vies al seu pas per l'Hospitalet, i ha insistit que aquesta "és una actuació imprescindible", tot assegurant que ja s'hi està treballant.

Summary: El president de Renfe reivindica "l'elevat índex de puntualitat" de Rodalies en comparació amb altres països europeus


El ministre de Defensa, Pedro Morenés, ha assegurat aquest dimarts que no descarta “res” sobre la possible implicació d’Espanya a l’hora de donar suport logístic o militar a França en la lluita contra Estat Islàmic a Síria. En declaracions a la premsa a Brussel·les, on ha participat a la reunió de ministres de Defensa dels 28, Morenés ha assegurat que “Espanya ja està compromesa des de fa temps” amb la lluita antiterrorista, i que ara està pendent de la reunió bilateral que ha de mantenir amb el seu homòleg francès, Jean-Yves Le Drian, en què França plantejarà les seves demandes. “Prefereixo no parlar d’hipòtesis”, ha dit, preguntat per possibles bombardejos.  França ha demanat l’activació de l’article 42.7 dels tractats europeus, que no s’ha fet servir mai abans, i que preveu que “si un Estat membre és objecte d’una agressió armada en el seu territori, la resta d’Estats membres li hauran d’oferir ajuda i assistència amb tots els mitjans al seu abast”. En la seva reunió a Brussel·les, els ministres de Defensa han acceptat per “unanimitat” la petició de França, que s’ha d’anar concretant, ara, a través de reunions bilaterals amb els diversos estats membres.  Preguntat sobre si Espanya podria donar suport logístic i militar a les operacions franceses a Síria, o fins i tot participar en els bombardejos contra EI, Morenés ha demanat als periodistes que no li “preguntin coses que estan relacionades amb converses que encara han de passar”. El ministre de Defensa, però, no ha volgut concretar quan s’entrevistarà amb el seu homòleg francès. “Té el meu telèfon”, ha indicat, remarcant que normalment els seus contactes són permanents.  “Prefereixo no parlar d’hipòtesis. En comptes de pensar en el que hem de fer, pensin en el que ja ha vingut fent Espanya sense cap petició de cap tipus”, ha remarcat Morenés, assenyalant les tasques de l’exèrcit espanyol a països com Mali, República Centreafricana, Somàlia, l’Afganistan  o Nigèria.  “Nosaltres ja estem en aquesta lluita”, ha reiterat Morenés, que ha remarcat que altres països europeus no tenen aquest tipus d’activitats militars en els estats afectats pel terrorisme islamista. En tot cas, Morenés ha dit que “les línies vermelles les marca el president del govern” i que la política espanyola “en l’àmbit de les operacions internacionals obeeix a uns principis d’actuació: la legalitat internacional i l’aprovació interior”.

Summary: Morenés sobre les operacions militars a Síria: “No descarto res”


La Intersindical-CSC ha desconvocat la vaga general per aquest dilluns i de moment la manté del 31 d'octubre al 9 de novembre. Fonts sindicals han explicat que duran a terme l'aturada en cas que constatin que l'aplicació de l'article 155 de la Constitució afecta els drets laborals i amenaci els treballadors de desenvolupar la seva tasca "amb normalitat". El 3 d'octubre, la Intersindical-CSC va ser un dels sindicats que van cridar a la vaga general, juntament amb CGT, Intersindical Alternativa de Catalunya (IAC) i COS. En aquella ocasió, l'aturada també estava prevista inicialment per a més dies però només es va acabar executant el dimarts 3. La Intersindical-CSC ja va convocar vaga general de l'11 al 16 d'octubre, però finalment la va desconvocar després que Foment del Treball demanés al TSJC que la suspengués. La patronal va considerar-la de "caràcter polític", "il·legal" i "abusiva".

Summary: La Intersindical-CSC desconvoca la vaga general per al dilluns i de moment la manté del 31 d'octubre al 9 de novembre


Europa recuperarà aquesta campanya el seu potencial productiu en préssec i nectarina, després d'uns darrers anys marcats per la caiguda de la producció com a conseqüència d'afectacions climàtiques generalitzades com ara gelades i pedregades. D'aquesta manera, la producció de préssec i nectarina se situarà enguany entorn de les 3.893.300 tones, un 15% per damunt de la passada campanya, segons les previsions que ha donat a conèixer Afrucat en el marc del 21è Fòrum del préssec i la nectarina d'Alcarràs (Segrià). Per segon any consecutiu, l'estat espanyol es manté com a primer productor europeu, en bona part per l'aposta dels darrers anys en nectarina però sobretot en préssec pla, en aquest cas liderada per Catalunya. La previsió és assolir les 1.513.500 tones, fet que suposa un increment del 9%, mentre a Catalunya s'espera arribar a les 407.020 tones, un 13% més que la darrera campanya. Tot i l'increment de producció previst en el conjunt del vell continent, des d'Afrucat destaquen com a factors positius que podrien contribuir a repuntar els preus una bona qualitat dels fruits, el no solapament de collites entre zones sud-nord i que els productors ja podran comptar amb mesures extraordinàries –que seguiran incloent retirades- en l'inici de la collita. La producció de préssec i nectarina a Europa recuperarà aquesta campanya el seu potencial productiu, després que afectacions meteorològiques la fessin minvar notablement l'any passat i les darreres campanyes. En aquest sentit, s'estima per enguany un 15% més de collita al vell continent, increment liderat especialment per l'estat espanyol tot i que també creixerà la producció a Itàlia, Gràcia i França, si el temps no ho espatlla durant la campanya de recol·lecció.  En concret, a l'estat espanyol es preveu assolir les 1.513.500 tones, un 9% més que la darrera campanya, recuperant així el seu potencial productiu. Per zones productores, Aragó (juntament amb la Rioja i Navarra) se situen en primer lloc dins l'Estat, amb una producció prevista de 555.320 tones (+7%); a Múrcia, de 249.000 tones (+13%); a Extremadura, de 121.600 tones (+10%), mentre al País Valencià la producció serà d'unes 30.100 tones (+2%). En el cas de Catalunya, tal com ja van anunciar dimarts Afrucat i el Departament d'Agricultura, s'estima una producció de 407.020 tones, un 13% per damunt de l'any passat. Per varietats, a l'Estat creix especialment la producció de préssec pla, que se serà en aquesta campanya de 314.250 tones (+12%), seguit per la pavia o préssec groc, que per primera vegada en set anys creixerà i ho farà un 10% (305.000 tones). La nectarina, però, segueix liderant la producció de fruita de pinyol a l'estat espanyol, amb una previsió per aquesta campanya de 585.300 tones (+9%), mentre en el cas del préssec rodó o vermell serà de 308.920 tones (+7%).   15% més de producció al conjunt d'Europa Itàlia espera arribar a produir 1.336.200 tones, un 6% més, tot i que no aconsegueix recuperar el seu potencial per les arrancades dels darrers anys en fruita de pinyol. Destaca l'increment del 53% previst a Grècia, on s'esperen assolir les 829.000 tones, que també recuepera el seu potencial productiu, després d'importants afectacions meteorològiques dels darrers anys. Finalment, a França la producció se situarà entorn de les 214.300 tones, un 3% superior a la campanya passada, després que s'hagin alentit les arrancades generalitzades dels darrers anys.  L'estat espanyol i Catalunya, líders en producció de préssec pla Si s'agafen com a referència els darrers 20 anys, però, Europa no ha aconsegueix recuperar el seu potencial productiu que tenia a mitjans dels anys 90, quan s'assolien fàcilment els 4 milions de tones, tot i que la previsió per enguany s'hi aproxima. Segons el director general d'Afrucat, Manel Simon, aquesta davallada respon a la caiguda generalitzada de les plantacions dels darrers 15 anys de préssec groc o pavia i del préssec vermell o rodó. Aquest fet contrasta, però, amb l'increment de plantacions de nectarina dels darrers 15 anys, i sobretot per l'expansió del préssec pla en els últims 7, liderada per l'estat espanyol i dins aquest per Catalunya. L'Estat va apostar per aquest producte d'una forma clara a partir del 2003, a diferència de la resta de països comunitaris, cosa que "els ha fet perdre el cavall de batalla del préssec pla i ara ja és difícil que s'hi posin", segons el director general d'Afrucat.   Cert optimisme amb els preus  Malgrat l'important increment de producció del 15% a Europa en relació amb la darrera campanya, des d'Afrucat destaquen com a positius tres factors que podrien contribuir a fer repuntar els preus de préssec i nectarina, tot i que caldrà també tenir en compte altres factors com ara les pedregades que es puguin produir i la calor que acabi fent durant l'estiu, ja que com més temperatura més creix el consum de fruita dolça. Per una banda, s'espera al conjunt del continent una fruita de pinyol de bona qualitat i amb una bona mida, ja que, de forma generalitzada, els arbres han tingut les hores mínimes de fred durant l'hivern i una bona temperatura a la primavera, que ha beneficiat la floració.  D'altra banda, no es preveu un solapament de collites entre les zones nord i sud dels diferents estats productors i, finalment i per segon any consecutiu, els productors podran iniciar la campanya amb les mesures extraordinàries aprovades per Brussel·les per fer front al veto rus, que tornaran a incloure ajuts per a la retirada de producte del mercat. Sobre aquesta darrera qüestió, Afrucat reclama la necessitat d'incrementar les quotes de retirada previstes. D'altra banda, Simon també ha reivindicat la necessitat de dur a terme accions per tal d'incrementar el consum interior de fruita dolça  a l'Estat.   L'estat espanyol lidera les exportacions comunitàries de préssec i nectarina  L'estat espanyol segueix sent el líder europeu en l'exportació de préssec i nectarina, que representen el 60% del total de la seva producció. Des de l'entrada en vigor del veto rus el 2014, l'Estat s'ha anat posicionant d'una manera més important en el vell continent, prenent terreny així a la resta de productors comunitaris, a la vegada que ha treballat per obrir nous mercats com ara Sud Amèrica o els Emirats Àrabs. Més recentment s'ha començat a exportar al Canadà, mentre a la Xina "s'ha començat a fer alguna cosa" ja que per la distància resulta més complicada l'exportació. Cal recordar que l'estat espanyol és el l'únic que compta amb l'autorització per exportar préssec i nectarina al país asiàtic i, en aquest sentit, Manel Simon s'ha mostrat convençut que el creixement de les exportacions cap a la Xina "serà lent". Creix la producció d'albercoc al conjunt d'Europa Pel que fa a l'albercoc, destaca el creixement generalitzat de plantacions dels darrers anys en aquelles zones europees on és possible el cultiu d'aquesta varietat. Al conjunt del continent la producció se situarà entorn de les 565.600 tones, per damunt de les poc de de 500.000 de la campanya passada. El primer productor comunitari segueix sent Itàlia, mentre l'estat espanyol ocupa el tercer lloc, amb una producció prevista de 102.600 tones. A Catalunya, s'estima una producció per enguany d'unes 8.900 tones.

Summary: L'estat espanyol es manté com a primer productor europeu de préssec i nectarina sobretot per l'aposta pel préssec pla


Jordi Pina, advocat Josep Rull, Jordi Turull i Quim Forn, ha carregat aquest dijous contra el president espanyol, Pedro Sánchez, per viatjar a Estrasburg quan sap que els presos hi recorreran. "Potser va de molt bona fe, a parlar de la final de la Champions, però els presos tenen el legítim dret a pensar que hi va per a una altra cosa", s'ha queixat Pina a Ser Catalunya. "No m'agrada gens. Després la gent es fica amb mi i em diu que quina vergonya que parlem de manca imparcialitat. Però és que clar: què hi va a fer?", ha afegit. Pina ha explicat que dimarts tornarà a demanar l'ajornament del judici perquè dubta que tota la  documentació estigui incorporada a la causa i perquè els presos de Soto del Real no han pogut utilitzar l'ordinador durant quatre dies. També esmentarà les afirmacions del fiscal del cas Trapero. Sánchez visita aquest dijous el Consell d'Europa i el Tribunal Europeu dels Drets Humans. El president aprofitarà per reivindicar que Espanya és un estat de dret en el qual els drets individuals, les llibertats públiques i els drets de les minories estan garantits i protegits. L'advocat ha reconegut que des del punt de vista legal no creu que hi hagi cap impediment perquè Sánchez vagi a Estrasburg, però ha qüestionat "l'oportunitat" quan sap "perfectament" que els presos hi recorreran i que allà "ja deu haver una carpeta preparada". "Els que saben de diplomàcia potser haurien de repassar una mica les normes bàsiques de correcció", ha conclòs.  Sobre la data d'inici del judici, Pina ha explicat que tot sembla indicar que dimarts plantejaran les qüestions prèvies, i allà tornarà a demanar l'ajornament del procediment, com ja ha fet per escrit. Si malgrat tot el judici continués, serà un motiu més per després denunciar la vulneració de drets constitucionals que estan patint els encausats, ha dit, ja des de la instrucció. Ha citat també el vídeo del trasllat a Madrid o el fet que els presos de Soto del Real no hagin pogut utilitzar els seus ordinadors durant quatre dies tenint en compte que és una causa digitalitzada.  També denunciarà les afirmacions del fiscal del cas Trapero, que va qüestionar la "imparcialitat i la serenitat" dels magistrats que exerceixen a Catalunya. "Jo encara no estic recuperat del tot", ha reconegut l'adovcat, que ha explicat que ho plantejarà durant les qüestions prèvies perquè el fiscal és únic, i a més aquest procés és "cosí germà" de l'altre. Ha opinat que també el Ministeri Fiscal hauria de dir alguna cosa al respecte.

Summary: Pina carrega contra Sánchez per viatjar a Estrasburg quan sap que els presos hi recorreran


La consellera de Salut, Alba Vergés, ha negat aquest diumenge que hi hagi col•lapse a les UCI dels hospitals catalans. Segons ha dit, actualment n'hi ha més de 1.700 i la xifra continua creixent. Vergés ha assegurat que, ara mateix, la majoria de llits de crítics estan ocupats per pacients malalts de coronavirus, fet que deixa una part molt petita per a d'altres malalts amb patologies greus que també els necessiten.  "Això vol dir tot el sistema sanitari està totalment centrat a tractar la Covid-19, amb una mobilització exemplar sense precedents", ha assegurat.

Summary: Vergés nega que hi hagi col·lapse a les UCI i diu que ja hi ha més 1.700 llits de crítics


L'exconseller de Cultura Lluís Puig creu que és "difícil" que pugui assistir a l'acte que organitza el Consell per la República per dissabte que ve a Perpinyà. En declaracions a Catalunya Ràdio aquest dissabte al matí, Puig ha argumentat que la vigència de l'euroordre complica que hi pugui anar. Dilluns té lloc la vista oral, i la sentència pot sortir al llarg de la setmana però Puig dona per fet que o bé l'acusació o bé la defensa presentarien recursos que allargarien el procés més enllà de dissabte. Puig també ha exigit l'alliberament dels presos i el retorn lliure dels "exiliats", en comentar la taula de diàleg entre els governs de la Generalitat i la Moncloa.

Summary: Lluís Puig creu que és "difícil" que pugui anar a l'acte de Perpinyà per la vigència de l'euroordre


L'Orquestra Simfònica de Barcelona i Nacional de Catalunya (OBC) ha presentat aquest dilluns la temporada 2016-17 basada en un programa "variat" i "de qualitat" que combinarà obres no interpretades fins ara amb programes singulars. El concert inaugural, el segon del director titular Kazushi Ono, interpretarà la 'Tercera' de Txaikovski, una obra que la formació encara no havia interpretat mai. L'Orquestra estarà acompanyada del pianista Leif Ove Andsnes, que oferirà l'última obra de Rahmàninov, 'Concert per a piano núm. 4', i per la música d'Hèctor Parra, el compositor resident a L'Auditori. No serà l'única obra que l'OBC estrenarà per primera vegada, ja que com a projecte singular oferirà la unió de l'OBC amb l'Orquestra del Teatre Mariinski per interpretar la 'Simfonia núm. 4' de Xostakóvitx, dirigida per Valery Gergiev. Thomas Hampson, Thibaudet, Ray Chen, Baiba Skride, Achúcarro, Volodos, Gabriela Montero o Gil Sahan seran altres noms propis de la temporada.

Summary: Thomas Hampson, Leif Ove Andsnes, Thibaudet, Ray Chen, Baiba Skride, Achúcarro i Volodos, grans solistes de la temporada 2016-17 de l'OBC


La Fiscalia del Tribunal Suprem ha presentat aquest divendres un escrit davant el jutge Pablo Llarena on s’oposa a l’excarceració del número dos de la candidatura de Junts per Catalunya (JxCAT), Jordi Sànchez, adduint que l’acord de legislatura entre JxCAT i ERC que s’ha donat a conèixer aquesta setmana demostra l’existència del “risc de reiteració delictiva” per part del candidat a la investidura. A l’escrit, la Fiscalia també sosté que no es pot aplicar a Sànchez el precedent de l’etarra Yoldi, que va poder sortir de presó per assistir al ple d’investidura on era candidat. “A diferència de delicte de pertinença a banda armada”, segons el fiscal, els delictes que s’imputen a Sànchez “guarden relació directa amb l’abús de posicions institucionals que poden tenir el seu context en seu parlamentària” i per tant la seva candidatura comporta risc de reiteració delictiva.

Summary: La Fiscalia s’oposa a excarcerar Sànchez pel “risc de reiteració delictiva” que veu implícit en l’acord entre JxCAT i ERC


La Plataforma Pro Vegueria Penedès ha aplaudit aquest dimarts el nomenament de l’alcalde de Vilafranca, Pere Regull, com a delegat del Govern al territori, en un càrrec de nova creació. En un comunicat, l’entitat impulsora del reconeixement de la vuitena vegueria ha instat Regull a fomentar la “cooperació intermunicipal” per tal de mantenir l’anunci fet per ell mateix en què es compromet a descentralitzar els serveis territorials entre Igualada, Vilafranca, Vilanova i la Geltrú i el Vendrell. “Tenim una forta identitat social, que cal cohesionar més i millor. És urgent que les quatre comarques avancin sota uns mateixos objectius derivats de la presa de consciència de l’espai social i de la disposició d’uns recursos compartits”, apunta la plataforma, que demana al nou delegat que sigui “perseverant” en la defensa dels 72 municipis del gran Penedès com a territori singular.

Summary: La Plataforma Pro Vegueria Penedès aplaudeix el nomenament de Regull i l’insta a fomentar la “cooperació intermunicipal”


El 00750, el tercer premi de la rifa de Nadal celebrada aquest diumenge, ha venut 36 sèries a Mollerussa, 33 sèries i un dècim a Ripoll, dues sèries a Sort i una sèrie i un dècim a Barcelona. També s'han distribuït cinc dècims a Esparreguera, dos a Torelló, un a Arenys de Mar i un a Terrassa. Aquest premi està dotat amb 500.000 per sèrie, 50.000 per dècim i 2.500 euros per euro jugat. També s'ha distribuït des d'altres punts de l'Estat, com ara Pamplona i San Pedro del Pinatar (Múrcia). S'ha cantat a les 11.11 hores.

Summary: El 00750, tercer premi de la rifa de Nadal, ven 36 sèries a Mollerussa i 33 a Ripoll


Les estacions d'esquí del Pirineu de Lleida encaren amb optimisme aquesta temporada d'hivern gràcies a les nevades i a les baixes temperatures i que, segons les previsions, s'intensificaran en els pròxims dies afavorint així la producció de neu artificial. Els onze complexos hivernals lleidatans, que han invertit enguany 13,25 milions d'euros per modernitzar les seves instal·lacions, esperen vendre aquesta temporada un total de 1.331.000 forfets, un 4% més que passada. Les condicions meteorològiques van possibilitar que Baqueira Beret avancés una setmana l'inici de la temporada i obrís part de les seves instal·lacions el 18 de novembre. La resta d'estacions d'esquí alpí lleidatanes, Boí Taüll, Espot, Port Ainé i Port del Compte confien poder obrir de forma parcial l'1 de desembre, mentre Tavascan espera poder iniciar la temporada aquest cap de setmana o, com a molt tard, pel pont de la Puríssima. La majoria d'estacions d'esquí nòrdic preveuen obrir per la Puríssima tot i que Lles de Cerdanya no descarta poder-ho fer ja aquest cap de setmana. La Diputació de Lleida ha acollit aquest dimarts la presentació de la temporada de neu 2017-208 al Pirineu lleidatà que, segons el president de la institució, Joan Reñé, es presenta com "una de les millors dels darrers anys". Les onze estacions del Pirineu de Lleida, entre els complexos d'esquí alpí i nòrdic, es fixen com a objectiu vendre un total de 1.331.000 forfets, incrementant així un 4% els de la temporada passada. En totals, els complexos hivernals de la demarcació oferiran enguany 490,68 quilòmetres esquiables, amb 239 pistes d'alpí i nombrosos itineraris de nòrdic, 81 remuntadors, més de 109 quilòmetres de superfície innivada amb 1.407 canons de neu, 85,5 quilòmetres de circuits de raquetes i unes 26.000 places d'allotjament, al marge de les segones residències.  13,25 MEUR d'inversió aquesta temporada    Les estacions lleidatanes han invertit aquesta temporada 13,25 milions d'euros per modernitzar i millorar les seves instal·lacions, superant així la mitjana dels darrers deu anys. En aquest sentit, cal destacar els 9 milions d'euros invertits per Baqueira Beret. La segueixen les estacions d'Skipallars (Port Ainé i Espot Esquí), amb una inversió feta de 2,4 milions; Boí Taüll Resort ha invertit 1 milió d'euros, i Port del Compte, 492.000 euros. La resta d'estacions de nòrdic i la mixta de Tavascan han destinat enguany en inversions més de 200.000 euros. En les darreres deu temporades de neu les estacions del Pirineu de Lleida han acumulat una inversió de 105,15 milions d'euros.     367,8 MEUR d'impacte econòmic al territori L'impacte econòmic de les estacions d'esquí lleidatanes la temporada 2016-2017 va ser d'uns 367,8 milions d'euros, dels quals 209 van correspondre a l'impacte directe i altres 158,8 milions a l'impacte induït, segons l'Associació Catalana d'Estacions d'Esquí i de Muntanya (ACEM). El sector de la neu genera a la demarcació uns 10.000 llocs de treball, 2.500 de forma directa entre personal fix i de temporada de les estacions d'esquí, mentre la resta de forma indirecta o induïda a sectors com els de la restauració, hoteleria i oferta complementària a l'esquí.   Les estacions d'alpí confien obrir l'1 de desembre o durant el cap de setmana Al marge de Baqueira Beret que ja va encetar la temporada el 18 de novembre, la resta d'estacions d'esquí alpí lleidatanes preveuen poder obrir parcialment l'1 de desembre, tenint en compte que les prediccions parlen de nevades i d'una baixada de temperatures en els pròxims dies. És el cas de Boí Taüll Resort així com d'Espot i Port Ainé, tot i que aquestes dues darreres obriran divendres amb entrada gratuïta. Per la seva banda, Port del Compte confia poder encantar la temporada o bé divendres o dissabte. Tavascan treballa per poder obrir aquest cap de setmana, en funció de les temperatures dels pròxims dies, però si no ho faria pel pont de la Puríssima.  En el cas dels complexos de nòrdic (Lles de Cerdanya, Sant Joan de L'Erm, Tuixent-la Vansa, Virós-Vall Ferrera, Aransa), la majoria preveuen obrir durant el pont malgrat que Lles de Cerdanya no descarta avançar-ho a aquest cap de setmana. Cal tenir en compte, però, que la d'enguany amb 142 dies previstos serà una campanya més curta que la passada, pel fet que Setmana Santa s'escau abans en el calendari.   Prop del 13% dels esquiadors són estrangers, sobretot francesos  El 39,40% dels esquiadors que van acudir a les estacions d'esquí lleidatanes l'hivern passat procedien de Catalunya, un 21,10 de la Comunitat de Madrid, un 9% de la zona de Llevant i un 5,65% del País Basc. Els esquiadors estrangers van representar el 12,95% del total, dels quals un 64% eren francesos.   'Viu la neu al Pirineu de Lleida', lema de la campanya del Patronat de Turisme El Patronat de Turisme de la Diputació de Lleida promocionarà la temporada d'esquí 2017-2018 amb la campanya que porta per lema 'Viu la neu al Pirineu de Lleida'  que vol posar en valor el missatge de 'Lleida: Autèntica, Diferent i Natural. ADN Lleida'. El Patronat destina enguany 400.000 a la campanya de promoció no només l'esquií sinó també de les diferents activitats vinculades a la neu que es porten a terme a la demarcació. La campanya serà present a diferents mitjans de comunicació de premsa, ràdio televisió i internet i en publicitat exterior i es complementarà amb el concurs fotogràfic amb el hastag #ADNLleidaNeu.    Quality Travel portarà per primer cop esquiadors suecs a través de l'Aeroport de Lleida-Alguaire  Al marge de les novetats a les estacions lleidatanes, cal destacar que el touroperador suec Quality Travel volarà per primer cop aquest hivern a l'Aeroport de Lleida-Alguaire per portar esquiadors, tot i que aquests tindran com a destinació estacions d'esquí andorranes. Els vols xàrters, que tindran lloc durant els mesos de febrer i març del 2018, amb sortides des de Malmö, Estocolm, Göteborg, Linköping, Jönköping i Växjö, se sumaran als que per setè any consecutiu oferirà el touroperador britànic Neilson-Thomas Cook. També l'aerolínia israeliana Arkia seguirà enllaçant un hivern més, en concret entre gener i març, els aeroports de Tel Aviv amb Lleida-Alguaire.  Des del Patronat de Turisme de la Diputació de Lleida, com des de les pròpies estacions, han remarcat que segueixen treballant perquè aquests esquiadors puguin venir a esquiar al Pirineu de Lleida, i no a Andorra tal com està succeint majoritàriament fins a l'actualitat.

Summary: Les estacions d'esquí lleidatanes encaren amb optimisme la temporada i confien incrementar un 4% els forfets venuts


El subdelegat del govern espanyol a Lleida, José Crespín, ha assegurat que el projecte de Pressupostos Generals de l'Estat (PGE) per al 2019 a Lleida no redueix la partida d'inversió sinó que ''l'ajusten a la realitat''. A la proposta de comptes hi ha una previsió de 36,1 MEUR per a la demarcació de Lleida, una xifra que cau en relació als 44,3 del 2018. Crespín ha dit que ''estàvem acostumats a la pluja de milions del PP'' però que en realitat eren per projectes que no s'acabaven desenvolupant. Així ha defensat que primer cal fer els estudis informatius de grans infraestructures a l'N-240, l'N-230 o l'N-260. També ha destacat que els PGE reserven una partida de 4'2 MEUR per bonificar nous peatges i atendre les demandes com la de fer extensible la retirada de camions de l'N-240 fins a Lleida. Segons el subdelegat del govern espanyol a Lleida la inversió d'una infraestructura no es pot fer de la ''nit al dia'' i per això ha destacat que més enllà dels milions per invertir en grans infraestructures que sortien reflectits als pressupostos dels governs del PP, el que és important són els 800.000 euros en estudis informatius dels projectes per desenvolupar aquestes vies. Una partida que segons Crespín ''creix considerablement'' en relació als comptes d'anys anteriors. ''Significa estudiar, conèixer i determinar'' com han de ser aquestes infraestructures per preparar la inversió pel dia de demà, ha remarcat Crespín, que s'ha referit així als estudis per millorar l'N-230 des de Sopeira fins a l'Aran (70.000 euros) o el desdoblament de l'N-240 entre Lleida i les Borges Blanques (415.940 euros). També els 100.000 euros per al projecte del tram de l'A-14 entre Almenar (Segrià) i el límit amb la província d'Osca.  Així mateix 100.000 per a la N-260 per a la variant de la Pobla de Segur i 100.000 a la Seu d'Urgell en la mateixa via. El subdelegat del govern estatal també ha volgut destacar aquelles inversions que no figuren a la suma total de la previsió per Lleida però que també compten per a la millora en infraestructures del territori. S'ha referit així als 15 MEUR per a l'A-27 entre Tarragona, Valls i Montblanc pel túnel del Coll de l'Illa, una via que serveix per connectar amb Lleida, o els 14 MEUR per bonificar el pas de camions per les autopistes. Aquí, Crespín ha dit que hi ha una partida de 4,2 MEUR per donar resposta a demandes com la de bonificar els camions per l'AP-2 fins a Lleida i alliberar el tram de l'N-240 del pas de vehicles pesats. El subdelegat però, ha reiterat que aquesta és una demanda que ha de sortir de la Generalitat. Per tot plegat, Crespín ha dit que li ''costa de creure'' que hi hagi diputats que hagin manifestat que esperaven la mateixa ''pluja de milions'' que prometien els governs del PP i ha apel·lat al ''canvi de paradigma'' de la proposta de pressupostos del govern de Pedro Sánchez perquè ''situen a les persones en el centre de les inversions''.

Summary: Crespín defensa que els PGE no redueixen la partida d'inversió a Lleida sinó que ''l'ajusten a la realitat''


El Gran Teatre del Liceu tanca la temporada 2019-20, la de celebració dels 20 anys de la reobertura, marcada per la crisi del coronavirus que ha truncat un any que es preveia de “rècord”. Abans del tancament, l’ocupació d’òpera va ser del 91%, un 10% més que el mateix període de la temporada anterior. Els efectes de la crisi han portat a la Fundació a una desviació pressupostària pel que fa els ingressos de 10,2 milions d’euros, que segons ha dit aquest divendres la institució, s’està equilibrant gràcies a "l’esforç col·lectiu" de tots els agents implicats. Amb els ajustos de pressupost i un préstec de 4,5 milions, el Liceu preveu no generar dèficit aquesta temporada. Durant els mesos d’inactivitat, s'ha restaurat el sostre de la sala. La ocupació de les òperes de setembre a febrer va superar en deu punts l'any anterior. En el cas de la inaugural ‘Turandot’ va ser del 97%, i 'Aida', amb els telons de Mestres Cabanes, del 98%, amb 15 ‘sold out’ entre totes dues. Amb el tancament, s’ha aprofitat per fer manteniment com la restauració del sostre de la sala i els seus elements ornamentals. La programació preveia títols emblemàtics, veus de primer nivell i produccions històriques del Liceu, i commemorava la “capacitat de superació” del teatre després de l’incendi de 1994.  La majoria dels títols han pogut ser reprogramats en futures temporades, com és el cas de 'Carmen' de Bizet amb producció de Calixto Bieito i la nova producció d’'ll Barbiere di Siviglia' de Rossini amb l’Staatstheater am Gärtnerplatz (Munic) i el Théâtre du Capitole (Toulouse), que seran estrenades al llarg de les 4 properes temporades.  Durant el mes de juliol, el Liceu ha col·laborat festivals com el Cruïlla XXS, Castell de Peralada, Jardins de Pedralbes, Grec i l’Auditori de Girona. Previsió econòmica La previsió d’ingressos s’ha reduït de 49,1 milions a 38,9 milions del pressupost inicial. Per pal·liar aquest desequilibri, la direcció del teatre va executar un pla de mesures d’estalvi que afectava a totes les partides del pressupost i que s’ha assolit “gràcies al compromís dels abonats, clients, mecenes, proveïdors, artistes i del personal del teatre, que ha estat al capdavant gestionant aquesta situació, així com al compromís incondicional de les administracions”. Per garantir l’estabilitat financera de la Fundació s’ha sol·licitat un préstec ICO-Covid de 4,5 milions.   La institució ha recaptat prop de 350.000 euros per part dels abonats fruit de la donació realitzada a banda dels seus abonaments i 6,1 milions per part de les empreses. La celebració del 20è aniversari va iniciar-se el desembre de 2016 i va suposar beneficis fiscals associats que han permès al Liceu gestionar durant aquests tres anys més de 20 milions d’euros en aportacions de mecenatge.  Les properes temporades el Liceu gaudirà de nou d'un caràcter fiscal avantatjós per el seu 175è aniversari i s'espera que, tot i la situació actual d'incertesa, els ingressos per mecenatge es mantinguin i incrementin. En aquest punt, s'estan treballant fórmules d’acord amb el nou projecte artístic i de Teatre que incrementin el compromís i participació de la societat. Així mateix es reforça el Consell de Mecenatge com a òrgan de govern i la seva participació en la captació amb la nova presidència de Luis Herrero.

Summary: El Liceu tanca una temporada dels 20 anys de la reobertura que abans de la pandèmia es preveia "rècord"


Democràcia i Llibertat, la coalició amb què concorreran a les eleccions generals del 20-D CDC, Demòcrates de Catalunya i Reagrupament, vol fer a Madrid una "defensa aferrissada" del territori i les seves necessitats. Així ho ha expressat, aquest dimarts, el cap de llista al Congrés dels Diputats per Tarragona, Ferran Bel, que ha incidit que exigiran les infraestructures "imprescindibles" per fer de Tarragona "un pol logístic". Un altre dels seus objectius, ha avançat, serà defensar "amb la màxima contundència" el resultat electoral del 27-S. Bel també ha destacat, especialment, el component "municipalista" de la candidatura. La llista al Senat l'encapçala Carles Pellicer. Ferran Bel, alcalde de Tortosa i fins ara senador, ha pres el relleu de Jordi Jané al capdavant de la candidatura de Democràcia i Llibertat al Congrés dels Diputats. La seva feina es basarà, ha dit, en dos àmbits: defensar a Madrid tant els resultats del 27-S, que "habiliten per tirar endavant el procés català", i reivindicar les infraestructures i els interessos del Camp de Tarragona i les Terres de l'Ebre, reclamant polítiques socials o la defensa dels recursos naturals entre moltes altres qüestions. En aquest sentit, Bel ha criticat que partits com el PP o el PSC només hagin treballat aquests darrers aspectes quan han format part del govern. "El nostre paper a Madrid sempre ha estat el de plantejar els grans reptes que té el territori", ha subratllat. El cap de llista de la formació pel Senat, Carles Pellicer –actual alcalde de Reus–, ha detallat una mica més els seus objectius. Així, ha manifestat que treballarà per millorar les infraestructures viàries, on hi ha "molt per acabar"; les ferroviàries, que viuen una situació de "deixadesa"; l'aspecte comercial, fent especial esment a la qüestió dels horaris comercials; i, finalment, l'Aeroport de Reus, una infraestructura que té una "baixa activitat" i cal reforçar. Tot plegat, ha estat en la presentació oficial de les llistes al Congrés dels Diputats i al Senat de Democràcia i Llibertat per Tarragona. A Bel l'acompanyaran Mercè Dalmau, Mar Vázquez, Joan Güell i Oriol Vázquez; i a Pellicer el segueixen Anabel Marcos i Joan Basora.

Summary: Democràcia i Llibertat exigirà a Madrid les infraestructures "imprescindibles" per fer de Tarragona "un pol logístic"


El vicepresident del Govern i conseller d'Economia, Pere Aragonès, s'ha mostrat confiat aquest dimecres que ERC i JxCat es posaran d'acord en la data per a la celebració d'unes eleccions a Catalunya. En una entrevista al programa 'Planta Baixa' de TV3, el també coordinador nacional d'ERC ha evitat concretar una data pels comicis i ha apel·lat a buscar el "màxim consens" i a prendre la decisió "conjuntament". Aragonès ha dit que la gestió de la pandèmia de la covid-19 és el tema central que els ocupa però s'ha mostrat esperançat que, en un futur, es podran posar d'acord en l'escenari electoral. "En cap cas vull obrir una polèmica", ha manifestat. Aragonès ha defensat que el Govern està immers en la gestió de la pandèmia i que, en el seu cas, en com ampliar els pressupostos de 2020 per fer front a les necessitats ciutadanes.  Ha pronosticat que tant en l'escenari actual com en el futur caldran "majories reforçades".  "Com que estic convençut que no ho pensa només ERC, sinó també JxCat i el president Torra, no tinc cap dubte que a la mesura que deixem enrere la urgència de la pandèmia, podrem gestionar el post-covid. No tinc cap dubte que ens posarem d'acord", ha expressat.

Summary: Aragonès creu que ERC i JxCat es posaran d'acord per concretar l'escenari electoral a Catalunya


Els agents vigilaran les condicions administratives, del servei i dels vehicles ACN Barcelona.-Les policies de trànsit controlaran aquesta setmana la seguretat del transport escolar i de viatgers. En aquesta nova campanya, la vuitena de l'any, els agents vigilaran les condicions administratives, del servei i dels vehicles en una època de colònies escolars. Cordar-se el cinturó en els autobusos i els autocars encara és una assignatura pendent. Amb l'ús d'aquesta mesura es redueix un 75% el risc de morir en cas d'accident. Utilitzar el cinturó és obligatori tant en vies urbanes com interurbanes, tant el conductor com també els passatgers. El Servei Català de Trànsit insta els pares i mestres a vetllar per les condicions de seguretat dels vehicles de transport escolar.  Entre altres aspectes, els agents controlaran si els vehicles disposen d’una autorització administrativa específica per realitzar el servei; l'ús del cinturó de seguretat o de sistemes de retenció infantil; el compliment de les parades o itineraris fixats; que l’antiguitat dels vehicles  no superi la màxima permesa; que tinguin les assegurances preceptives, així com una fitxa tècnica amb segell de transport escolar i el rètol indicatiu.  Els Mossos van immobilitzar i denunciar un autocar que transportava 28 alumnes d'Igualada a Tolosa pel mal estat de dos neumàtics. Un dels professors a donar l'avís.


La capital de la Garrotxa serà l'escenari d'una prova pilot única a Europa per fomentar millores d'eficiència energètica a les llars i negocis tot facilitant el finançament de les obres. El PACE Europe es basa en el programa que s'ha implantat amb èxit als EUA i on s'ofereix als interessats un finançament associat a la propietat per poder assumir el cost de les obres. Els diners es poden retornar en un termini de fins a 20 anys i amb un interès baix. Les obres que s'han dut a terme van des de la millora dels aïllaments, la substitució de calderes o l'ús d'energies renovables com ara plaques solars. A Olot, els edificis residencials són el segon emissor de C02 després del transport i per tant són un factor a tenir en compte en la lluita contra el canvi climàtic. El programa americà ha demostrat que no només serveix per impulsar millores d'eficiència energètica sinó que també comporta la creació de llocs de treball i dona feina a empreses locals. Des que fa vuits anys es va posar en marxa a Sonoma, a Califòrnia, s'han rehabilitat 148.000 llars i s'han creat 40.000 llocs de treball. A la Garrotxa, el programa entrarà en funcionament el 2019.

Summary: Olot lidera un projecte pioner a Europa per fomentar millores d'eficiència energètica a llars i negocis


La Guàrdia Civil ha detingut tres persones i ha desmantellat una plantació amb 566 plantes de marihuana a l'interior d'un habitatge unifamiliar de la urbanització del Mas Mel, a Calafell (Baix Penedès). Els responsables de la plantació són una parella d'origen paquistanès i nacionalitat anglesa, veïns de Sitges (Garraf), que van llogar la casa per 2.000 euros al mes amb l'únic objectiu de cultivar la droga. El cuidador de la plantació és un home vietnamita que es troba en situació irregular a l'Estat i que vivia en una petita habitació de l'immoble. La matinada de dimecres la Guàrdia Civil i la Policia Local de Calafell van accedir a la casa i van confiscar la plantació, a més de 14 quilos de marihuana seca i un quilo i mig de cabdells.  La investigació va començar a principis d'any. Els agents van sospitar quan van veure que l'habitatge s'havia llogat per un preu molt elevat -"fora de mercat", segons la Guàrdia Civil- i que el llogater no hi vivia, sinó que tan sols hi anava breument, juntament amb una altra persona, un o dos cops per setmana.  Les tres persones van quedar detinguts pels suposats delictes de tràfic de drogues i defraudació de fluid elèctric. Al cuidador el van arrestar al mateix domicili on hi havia la droga, però a l'home i a la dona responsables de la plantació els van detenir al seu domicili –una casa "d'alt nivell" de Sitges, segons precisa la Guàrdia Civil.

Summary: Tres detinguts i una plantació de marihuana desmantellada en una casa de Calafell


La vaga de pilots de British Airways ha obligat a cancel·lar set vols amb arribada a Barcelona, segons consta al web de l'Aeroport de Heathrow. Es tracta de la segona jornada de l'aturada, que aquest dilluns ja va obligar a cancel·lar vuit vols que aterraven a l'aeroport barceloní. Aquest dimarts els vols cancel·lats són els de les 6.15, 7.40, 9.25, 10.50, 14.20, 16.40 i 19.15 hores. L'aturada l'ha convocat el sindicat Balpa per discrepàncies salarials amb una durada prevista de 48 hores. La protesta va obligar a cancel·lar aquest dilluns "gairebé el 100% dels vols" davant la impossibilitat de saber quins pilots farien vaga.

Summary: La segon jornada de la vaga de pilots de British Airways obliga a cancel·lar set vols amb destinació Barcelona


La CUP ha qualificat de "ball de cadires" l'elecció de Meritxell Batet i Manuel Cruz per presidir el Congrés i el Senat espanyols després que la majoria independentista al Parlament de Catalunya bloquegés el nomenament de Miquel Iceta com a senador. La diputada de la formació anticapitalista Natàlia Sànchez alerta que el PSOE està encetant una "via pactista" amb l'objectiu de "recomposar i revalidar el règim del 78". Sànchez ha interpel•lat Esquerra i Junts per Catalunya, a qui avisa que "no es pot jugar amb els vots independentistes", ja que "no són una moneda de canvi per revalidar el pacte del 78". La diputada també s'ha dirigit a Podem i als Comuns, els quals han aconseguit càrrecs com la vicepresidència primera del Congrés i el nomenament de Gerardo Pisarello com a secretari primer després de l'acord amb el PSOE, i ha assegurat que "el joc de cadires no és la millor manera de treballar pel dret d'autodeterminació".

Summary: La CUP alerta ERC i JxCat del "ball de cadires" a les Corts: "els vots independentistes no són una moneda de canvi"


Un document manuscrit atribuït al conseller delegat de la constructora Teyco, Jordi Sumarroca, recull un llistat de presumptes pagaments de comissions del 3% per l’adjudicació d’obra pública que s’haurien realitzat l’any 2002 a una persona identificada amb les inicials ‘J.P’. Segons han publicat diversos mitjans i han confirmat a l’ACN fonts properes a la investigació, es tracta d’un full manuscrit que la Guàrdia Civil va localitzar en el registre practicat al juliol al domicili de Sumarroca i que l’Institut Armat vincula amb un presumpte finançament irregular de CDC. El document s’ha fet públic aquest divendres arran de l’aixecament parcial del secret de sumari del cas ‘Petrum’ que instrueix el jutjat d’instrucció número 1 del Vendrell.    El document consta d’un “estat de comptes” amb data 12 de març de 2003 que es correspondria amb una persona identificada amb les inicials ‘J.P’. En primer lloc, hi figura un llistat amb quatre presumptes adjudicacions a les quals s’aplica un càlcul del 3%. Es tracta dels conceptes ‘Autobusos Tarragona’, ‘Bombers Badalona’, ‘Renfe Meridiana’ i ‘Sant Carles de la Ràpita’ que, sumats al concepte ‘Descomptat P.E.’, amb data 12 de febrer de 2003,  sumen un presumpte pagament “tancat” -que ja hauria estat abonat- de 225.000 euros. Tot seguit, el manuscrit inclou una llista de 16 presumptes adjudicacions “no comptades” -que estarien pendents de liquidar-. La suma total, per import de 5,17 MEUR, compta amb una anotació de 155.353 euros, corresponent al 3% exacte. Entre aquests conceptes hi figuren les anotacions ‘Castell Llorda’, ‘Vivendes Móra’, ‘Urgències H.Trueta’, ‘Institut Català de la Salut’ - que hi apareix tres vegades-, ‘Residència la Trinitat’, ‘Sanitat Tarragona’, ‘Sanitat Lluís Companys’, ‘Sanitat Tortosa’, ‘Conselleria Benestar Social’ - que hi apareix dues vegades-, ‘Vall d’Hebron’, ‘Bombers Ulldecona’, ‘Bombers Ascó’ i ‘Obres públiques c/Aragó’.

Summary: Un manuscrit atribuït a Jordi Sumarroca recull pagaments del 3% a ‘J.P’


El Ministre d'Energia, Turisme i Agenda Digital, Álvaro Nadal, ha assenyalat que el Mobile World Congress (MWC) "no és el lloc" per a realitzar "plantejaments polítics" en referència a l'absència de Colau i Torrent en la rebuda al rei Felip VI durant la recepció oficial del congrés. El ministre també ha defensat la capitalitat de Barcelona en el MWC i ha assegurat que el govern espanyol "treballa cada dia perquè el congrés es quedi" a la ciutat. De fet, Álvaro Nadal creu que Barcelona "és imbatible" per acollir el congrés però ha assegurat que el fet que hi hagi "elements distorsionadors" a nivell polític pot ser que "altres" ho aprofitin per emportar-se'l. En aquesta línia, el ministre ha defensat que ahir "tocava" defensar Barcelona en el sopar de benvinguda al MWC però que "tothom sabrà si ha fet bé o no per facilitar aquest objectiu".

Summary: Nadal assegura que el MWC "no és el lloc" per a "plantejaments polítics"


El secretari general de Treball creu que el conflicte és massa "complex" per resoldre'l en un mes  ACN Barcelona.-El secretari general de Treball, Afers Socials i Famílies, Josep Ginesta, ha recordat al responsable d'operacions industrials a Nissan i encarregat del tancament de les plantes de la marca a Catalunya, Frank Torres, que les competències en mediació laboral són de la Generalitat, després que el directiu afirmés aquest cap de setmana a TV3 que no descartava una mediació del govern espanyol en el conflicte. Ginesta ha assegurat que la Generalitat assumeix les competències en aquest àmbit i com a autoritat laboral d'una manera "intensiva" i ha apuntat que Torres es devia referir a la "col·laboració" de les administracions en la resolució del conflicte, que per Ginesta és molt "complex" de resoldre en un mes de període de consultes. La mediació, exercida pel Departament de Treball, ha citat aquest dimarts per separat a les dues parts per tal de trobar una sortida al conflicte després que la direcció de la marca presentés una oferta final als sindicats. "Sempre hi ha un camí i sempre hi ha recorregut per trobar solucions al conflictes", ha destacat el secretari general de Treball. Ginesta ha subratllat que el període oficial de consultes ja ha finalitzat i que per tant el conflicte es troba en una pròrroga "tàcita", pendent del que diguin els representants dels treballadors. Aquest dilluns a la nit, però, els sindicats ja van avançar que no acceptaven la proposta de l'empresa i van confirmar que assistirien a la convocatòria de la mediació, al voltant de les deu del matí. En la trobada, ha explicat Ginesta, la Generalitat intentarà que treballadors i empresa acostin posicions i "trobin camins de diàleg". Pel secretari general de Treball, aquest és un conflicte "d'alta complexitat", ja que darrera l'ERO de més de 2.525 treballadors hi ha un impacte indirecte que pot arribar fins als 25.000 llocs de treball. "Més de 100 anys d'història [de la indústria automobilística a Catalunya] és mot difícil que es puguin resoldre en un període de consultes taxat en què una de les parts té l'autoritas per decidir com tanca, aplicar un criteri unilateral i decidir si tira l'endavant l'expedient o no", ha afegit Ginesta.  Segons el secretari general de Treball, aquest és "l'escenari que el govern central ha triat que hi hagi en aquest expedient" després que l'executiu espanyol no hagi modificat la reforma laboral, tot i haver-hi una majoria progressista per fer-ho, ha dit.

Summary: Ginesta recorda a Nissan que les competències en mediació laboral són de la Generalitat


El vicepresident del Govern i coordinador nacional d'ERC, Pere Aragonès, ha assegurat aquest dimarts que a la justícia espanyola "només els mou la venjança, com és perversament previsible". Després que el jutge hagi suspès el tercer grau de Junqueras, Romeva, Forn, Cuixart i Sánchez per la petició del fiscal, Aragonès ha dit que s'ha produït una "injustícia exprés i a la carta". "La fiscalia de l'Estat actua i el jutge executa al minut", ha lamentat a través de Twitter. "Ens tenen por als independentistes perquè saben que guanyarem", ha conclòs. Rovira creu que PSOE i Podem "dinamiten la política" i "avalen la repressió" La secretària general d'ERC, Marta Rovira, ha assegurat aquest dimarts que el PSOE i Unides Podem "dinamiten la política, la resolució democràtica i avalen la repressió política". Després que el jutge hagi suspès el tercer grau a Junqueras, Romeva, Forn, Cuixart i Sánchez, ha dit que el govern espanyol els deixa "clar" el camí. "Doncs no falla mai. Avui fiscalia també ha fet la feina pel govern espanyol del PSOE i Unides Podem", ha criticat a través de Twitter.

Summary: Aragonès, sobre la suspensió del tercer grau: "Només els mou la venjança, com és perversament previsible"


Caixa d'Enginyers ha llançat aquest dimarts un nou fons d'inversió socialment responsable vinculat als Objectius de Desenvolupament Sostenible de les Nacions Unides 2030. El fons mix, de renta variable internacional, està dirigit tant a inversors amb perfil de risc moderat com arriscat, i l'exposició serà com a màxim del 50%, podent estar per sota del 30% a partir del 2028, quan es revisin els objectius 2030. "Aquest nou fons suposa un pas cap endavant en l'estratègia d'Inversió Socialment Responsable de l'Entitat, ja que a més de ser innovador, s'identifica amb els valors de la sostenibilitat, transparència i compromís amb la societat", ha explicat el Director General de Caixa d'Enginyers Gestió, Xavier Fàbregas.  El fons se centrarà en projectes de companyies que "no només practiquin una gestió responsable, sinó que també siguin innovadores en el seu sector i propiciïn el canvi de l'actual model econòmic cap a un de més sostenible i responsable", segons Caixa d'Enginyers.  Les inversions se centraran, majoritàriament, en tres dels objectius de l'Agenda 2030: l'educació de qualitat; l'aigua i neta i el sanejament; i la indústria, innovació i infraestructures.

Summary: Caixa d'Enginyers llança un nou fons d'inversió socialment responsable


El cap de llista de CDC a les eleccions del 26-J, Francesc Homs, ha aprofitat l'últim dia de campanya electoral per pujar a Montserrat en bicicleta des de Taradell. Homs, que és molt aficionat al ciclisme, ha cobert una distància d'aproximadament uns 83 quilòmetres en unes tres hores i mitja. Vestint un mallot de Convergència, Homs ha fet una parada al pàrquing del Cremallera de Montserrat a Monistrol, d'on ha sortit després amb companys de partit fins al monestir. L'últim tram l'ha fet en tàndem amb el també candidat i exdiputat al Parlament Josep Maria Llop.

Summary: Homs aprofita l'últim dia de campanya per pujar a Montserrat en bicicleta des de Taradell


La vaga feminista del 8-M –convocada pels sindicats CGT, IAC i I-CSC- té un seguiment del 19% al metro i d'un 22% als Ferrocarrils de la Generalitat (FGC), segons ha informat el Departament de Treball, Afers Socials i Famílies. L'aturada en altres opcions de transport de viatgers com la Renfe (0,83% de seguiment) i el bus (0,96%) és molt menor. En paral·lel, el consum elèctric a les 11 hores s'havia reduït un -0,7% en comparació amb el diumenge passat segons dades de les companyies. El Departament liderat per Chakir el Homrani precisa que s'estan complint els serveis mínims i que la coincidència de la vaga de 24 hores en dia festiu "fa que la seva incidència sigui inferior a la d'altres jornades d'aturada general en dia feiner".  "No hi ha dades de seguiment dels àmbits de funció pública, educació, comerç, universitat, indústria o serveis", ha conclòs el Departament de Treball, Afers Socials i Famílies. Des de la Confederació General de Treballadors (CGT) s'ha titllat "d'històrica" aquesta convocatòria de vaga del 8-M perquè per primera vegada des del final de la dictadura s'ha realitzat en un dia festiu. "S'ha volgut oferir l'oportunitat de fer vaga i reivindicar els seus drets a les treballadores i treballadors que treballen un dia festiu", ha reivindicat la CGT. "En general es tracta de feines molt precàries, a l'hostaleria, la restauració i l'oci, el treball domèstic i domiciliari així com serveis públics, tasques en general molt feminitzades i altament precaritzades", ha enumerat el sindicat.  Seguiment del 50% al metro, segons la CGT "Això fa que en gran mesura, les protagonistes d’aquesta convocatòria de vaga general tinguin un perfil diferent del d’altres convocatòries, amb una participació molt important de dones joves i migrants", ha puntualitzat la CGT, que ha afirmat que la vaga del 8-M està tenint gran incidència en el transport públic, especialment a Barcelona. "Al metro de Barcelona hi ha seguiments al voltant del 50% o en llocs on no s'han establert serveis mínims, com el Telefèric de Barcelona, l'aturada està essent absoluta", ha valorat el sindicat, que finalment ha volgut denunciar els "serveis mínims abusius" fixats pel Departament de Treball de la Generalitat.  "Al metro i autobusos de l'AMB, per exemple, s'han establert en un 66%, el doble que en altres jornades de vaga general. I a la sanitat, en molts casos s'han definit uns mínims del 100%, lesionant el dret de les seves treballadores i treballadors a fer vaga", ha lamentat la CGT.

Summary: Un 19% de seguiment de la vaga feminista del 8-M al metro i d'un 22% als FGC


El Departament d'Agricultura, Ramaderia, Pesca i Alimentació (DARP) ha finalitzat aquests dies els tractaments aeris per al control de la processionària (Thaumetopoea pityocampa), la coneguda eruga que s'alimenta de les fulles dels pins. Aquest 2019 s'ha actuat en unes 17.500 hectàrees de 49 municipis d'11 comarques, principalment al Prepirineu i al Pirineu, però també a les comarques de Tarragona. La mortaldat de les erugues de processionària en aquelles zones on el departament ha aplicat tractament és superior al 80%. Així ho mostra un estudi de seguiment dels treballs efectuats que posa en relleu la seva efectivitat i argumenta que en les zones no tractades la mortalitat és inferior al 20%. El tractament més efectiu per combatre la processionària en l'àmbit forestal és l'aeri que s'aplica a la tardor, en els primers estadis de desenvolupament de les erugues. A escala local, encara es poden aplicar altres tipus de tractaments de control, però sempre amb productes i tècniques autoritzats. Tot i que continua la tendència a disminuir de les afectacions importants per processionària, Agricultura ha mantingut les inversions en tractaments aeris de control de plagues forestals. Des del departament destaquen que la persistència i el manteniment d'aquests tractaments de control contribueix al fet que la gravetat de les afectacions vagi disminuint, tot i que les perspectives no són gaire favorables en l'actual escenari de canvi climàtic. També cal tenir en compte que l'objectiu d'aquests treballs no és erradicar aquest organisme sinó contribuir a l'equilibri natural de les seves poblacions a les pinedes. Aquesta plaga, a més d'originar urticària i trastorns al·lèrgics, ocasiona importants perjudicis a les economies locals com ara el turisme rural, la ramaderia o el sector forestal. El producte que s'utilitza és biològic (Bacillus thuringiensis kurstaki), compatible amb l'agricultura ecològica i no classificat com a tòxic ni com a perillós per al medi ambient ni per als organismes aquàtics. El mateix estudi de seguiment dels tractaments mostra a més que la persistència d’aquest producte biològic desapareix abans de les tres setmanes.

Summary: Agricultura finalitza els tractaments aeris en 17.500 hectàrees per al control de la processionària del pi


El Govern ha nomenat aquest dimarts els cinc representants de l’administració de la Generalitat al Consell Rector de l’Institut per al Desenvolupament de les Comarques de l’Ebre (IDECE), d’acord amb el decret de reestructuració del Departament de la Vicepresidència i d’Economia i Hisenda, que adscriu l’IDECE a aquest Departament. Així, s’ha designat Lluís Juncà, director general de Promoció Econòmica, Competència i Regulació, i també les persones titulars de la Delegació Territorial del Govern de la Generalitat a les Terres de l’Ebre, Francesc Xavier Pallarès, i dels Serveis Territorials a les Terres de l’Ebre dels departaments de Territori i Sostenibilitat, Antonio Suárez; Agricultura, Ramaderia, Pesca i Alimentació, Ferran Grau; i Empresa i Coneixement, Mercè Miralles.

Summary: El Govern nomena els representants de la Generalitat al Consell Rector de l'IDECE


La UTE 'Pedalem Barcelona', formada per CESPA (filial de Ferrovial) i PBSC, ha obtingut la millor puntuació combinant la vessant tècnica i l'oferta econòmica en el procés d'adjudicació del contracte del Bicing de Barcelona, segons ha avançat 'El Periódico' i han confirmat a l'ACN fonts municipals. Aquesta alternativa s'ha imposat a la de l'actual operador, Clear Channel. Aquesta adjudicació ha de votar-se en comissió el proper dimarts, on participen tots els grups municipals. Uns quinze dies més tard es produiria la signatura definitiva. El pressupost total de licitació era superior als 220 MEUR a deu anys. El contracte planteja un servei que funcioni les 24 hores, amb més bicicletes elèctriques, amb més estacions i amb una major cobertura territorial.

Summary: La UTE formada per CESPA i PBSC obté la millor puntuació en el procés d'adjudicació del contracte del Bicing de Barcelona


Els quatre presumptes agressors de dues animalistes en una festa amb bous al Mas de Barberans (Montsià), el passat 29 d'abril, han quedat en condició d'investigats per delictes de lesions, coaccions i danys després de declarar, aquest dijous, davant la titular del jutjat d'instrucció número 1 d'Amposta que porta el cas. Segons fonts de la defensa, tots quatre - una dona, la seva parella, el fill d'ella i un nebot-, tots veïns de Sant Carles de la Ràpita (Montsià), han negat les agressions i que haguessin sostret les càmeres a les dues activistes d'AnimaNaturalis però han acabat reconeixent-se en l'informe de fotogrames dels Mossos d'Esquadra que s'ha elaborat a partir del vídeo gravat per altres animalistes que estaven a la plaça de bous. Tot i que han entrat esglaonadament als jutjats d'Amposta, els quatre investigats han sortit junts i d'amagat per una porta d'emergència per esquivar els mitjans de comunicació.

Summary: Els quatre presumptes agressors de Mas de Barberans estan investigats per delictes de lesions, coaccions i danys


L’artista Santiago Sierra, autor de l’obra ‘Presos polítics a l'Espanya contemporània’ que ha estat retirada de la fira ARCO a petició d’Ifema aquest dimecres, ha qualificat la decisió de “relativa sorpresa” que malmet “seriosament” no només la imatge de la fira internacional sinó “al mateix estat espanyol”. Al seu entendre, constitueix una "falta de respecte" a un galerista com Helga Alvear, que va participar en la posada en marxa de la fira, així com a la “maduresa i intel·ligència del públic”. En aquest sentit, creu que actes d’aquest tipus són els que donen “sentit i raó” a una peça com la que s’ha retirat que “precisament denunciava el clima de persecució” dels treballadors culturals.  L’obra recollia els rostres pixelats del vicepresident destituït pel 155 Oriol Junqueras, l'expresident de l'ANC i diputat de Junts per Catalunya, Jordi Sànchez, i el president d'Òmnium, Jordi Cuixart, per denunciar l'existència de "presos polítics" a l'Estat.  tracta d'un treball de l'artista Santiago Sierra que s'havia d'obrir al públic a partir d'aquest dimecres fins el 25 de febrer a l'estand de la galeria Helga de Alvear. L'obra també inclou altres casos, 24 en total, com els joves d'Alsasua, els titellaires de Madrid empresonats el 2016 directius d'Egin o simpatititzants del 15-M que van participar en piquets informatius de la vaga general del 29-M del 2012, acompanyats d'una breu llegenda que explica cada cas, que tot i que no en publica la identitat, són fàcilment identificables.

Summary: Santiago Sierra creu que la retirada de la seva obra “malmet seriosament” la imatge d’ARCO i del mateix estat espanyol


Unes 8.000 persones, segons la Guàrdia Urbana, han participat aquest dissabte a la manifestació en defensa de l'escola catalana i del model d'immersió lingüística a Barcelona. La pluja que ha caigut aquesta tarda no ha aigualit la protesta convocada per la plataforma unitària Som Escola, que integren sindicats com USTEC-STEs i el Sindicat d'Estudiats dels Països Catalans (SEPC), agrupacions de famílies d'alumnes com la FAPAC o entitats com Òmnium Cultural o l'ANC. La marxa s'ha fet sota el resguard de paraigües de tots colors i tenia per lema 'L'Escola catalana, democràtica i cohesionadora, no té por'. Els manifestants han sortit al carrer per defensar el "model d'èxit" que representen l'escola catalana i el sistema d'immersió lingüística davant el que consideren "atacs sistemàtics" del govern del PP i de partits com Ciutadans o Societat Civil Catalana.

Summary: Unes 8.000 persones s'han manifestat en defensa de l'escola catalana a Barcelona, segons la Guàrdia Urbana


El vi blanc Cérvoles 2016, elaborat per Cérvoles Celler a les Garrigues, ha rebut aquest divendres el Gran Vinari d’Or 2018, fet que el distingeix com a millor vi de Catalunya. Ubicat a la DO Costers del Segre, el celler ha rebut el màxim guardó de la gala celebrada a Vilafranca gràcies a vi que el jurat ha valorat “per la seva amplitud aromàtica, de perfil molt fresc, amb la fusta ben integrada, una elegant estructura i un pas cremós pel paladar”. D’altra banda, el premi Gran Vinari Escumós ha estat per al cava Guilera Brut Nature Reserva 2009, valorat per “la seva intensitat aromàtica rica en matisos, frescor i cremositat”, segons el jurat, que durant els mesos que ha durat el concurs ha analitzat més de 900 referències de 250 cellers. Cérvoles Blanc 2016 està elaborat amb macabeu i chardonnay de vinyes 100% ecològiques que es treballen seguint la tradició mil•lenària de la zona. A banda de rebre el màxim distintiu dels vins catalans, el mateix vi també ha rebut el Vinari d’Or en categoria de Blancs amb criança i el Vinari d'Or Especial de la DO Costers del Segre. Al seu torn, el Cava Guilera Brut Nature Gran Reserva 2009, elaborat amb cupatge tradicional de xarel•lo, macabeu i parellada i un envelliment gairebé 100 mesos en rima, també ha triomfat al llarg de la nit enduent-se un segon guardó: el Vinari d’Or en la categoria de les Antigues Reserves Els Vinari d'Or, escampats pel territori En global, la DO Empordà ha estat una de les grans protagonistes de la nit, ja que els seus vins s’han endut el màxim reconeixement de tres categories: Mas Pòlit 2016 ha estat el millor negre criança; Vinyes d’Olivardots Gresa Expressió 2010, el millor negre de guarda; i Torre de Capmany Garnatxa d'Empordà Velles Soleres de Pere Guardiola, el millor vi dolç, ranci o de postres. En paral•lel, pel que fa a la DO Penedès, el celler Can Bas Domini Vinícola ha rebut el premi com a Millor Blanc Jove amb Can Bas Xarel•lo 2017, mentre que Sumarroca s’ha endut el Millor Rosat amb el Posidonia 2017. Al seu torn, la DO Montsant ha guanyat el Vinari d’Or al Millor Vi Negre Jove per Rebeldes 2017, un dels projectes de Wineissocial, grup format pels elaboradors de més qualitat del territori. Cinc Vinaris d'Or per a la DO Cava Els cinc Vinari d'Or restants, reservats a vins escumosos, se'ls ha emportat la DO Cava. En concret, el Cossetània Brut 2016 ha guanyat en la categoria d’Escumosos Joves, el Cava Lola Rosé Pinot Noir Reserva 2015 ha vençut en els Escumosos Rosats, el Vallformosa Cava Col•lecció Brut Reserva 2012 ha triomfat en els Escumosos Reserva, i el Cava Joan Colet Rius Gran Reserva 2014 s’ha endut el màxim reconeixement dels Escumosos Gran Reserva.  El cinquè Vinari d’Or de la DO Cava ha estat el que ha guanyat el Cava Guilera Brut Nature Gran Reserva 2009 en la categoria de les Antigues Reserves. Lagravera, millor projecte ecològic Pel que fa als Premis Vinari especials, enguany el jurat ha premiat Lagravera, de la DO Costers del Segre, com a Millor Projecte Ecològic. N’ha destacat l’elaboració de vins de producció ecològica certificada (CCPAE) i biodinàmica (Demeter), sent pioner a la DO en el tractament i cura de tota la cadena de fred, començant per un sistema a la vinya per baixar la temperatura del raïm i processar-lo així en les millors condicions possibles. D’altra banda, el Premi AGBAR a la millor etiqueta ha estat per als vins Jaspi Blanc 2016, Jaspi Negre 2014 i Samsara 2015 del Celler Coca i Fitó (DO Montsant i DO Terra Alta). El jurat ha coincidit que són etiquetes amb “personalitat i identitat” i que la imatge que uneix aquests vins és “harmoniosa i coherent”, i ha subratllat que “juga amb tonalitats de colors de la terra, de la vinya”. Al seu torn, Vives Ambròs (DO Tarragona i Cava) ha estat el celler que ha obtingut el major nombre de reconeixements, fet que l’ha fet mereixedor del Premi Vinari Euroselecció Riedel al Millor Celler del 2018.  Antoni Mata Casanovas, Premi a la Trajectòria Professional  Finalment, Antoni Mata Casanovas, segona generació del celler Recaredo, ha rebut el reconeixement del jurat amb el premi Vins i licors Grau a la trajectòria professional en el món del vi. El jurat ha volgut premiar el seu afany de millorar i aprendre en el camp de l’enologia i la viticultura, així com la seva experiència al capdavant de la gestió, la creativitat, la representació i l’enologia de Recaredo. L’organització també ha destacat que “la seva contribució al sector del vi, la seva emprenedoria i vitalitat com una petjada intensa en la història de Recaredo i del país”.

Summary: El Cérvoles Blanc 2016, de la DO Costers del Segre, reconegut com a millor vi català 2018


Dos joves veïns de Sant Sadurní d'Anoia de 18 i 19 anys i nacionalitat espanyola van ser detinguts el dissabte passat com a presumptes autors de dos delictes de robatori amb força en dos establiments d'aquest municipi, situats al mateix edifici. Els fets es van produir el mateix dia cap a les set del matí quan la policia va saber que s'havia produït un robatori amb força en un bar del municipi. La filla del propietari de l'establiment havia trobat la porta forçada i havia trucat al telèfon d'emergències 112. Un cop dins l'establiment, els agents van comprovar que també s'havia forçat el despatx i el magatzem d'un club esportiu. Els Mossos afirmen que els lladres van provocar diverses trencadisses per accedir als locals, i que havien fet malbé el mobiliari. Es van endur diners en efectiu, un ordinador i tabac. Els agents van visionar les imatges enregistrades per una càmera de videovigilància instal·lada a l'interior del local i van reconèixer els dos presumptes autors, dos joves veïns del municipi. Finalment, poques hores després de produir-se el robatori la policia va detenir els dos presumptes autors. Els detinguts van passar a disposició judicial al jutjat d'instrucció de guàrdia de Vilafranca del Penedès, on el jutge instructor va decretar la seva llibertat amb càrrecs.

Summary: Detenen dos joves acusats d'haver robat a dos establiments de Sant Sadurní d'Anoia


Núria Marín ha estat reelegida alcaldessa de l’Hospitalet de Llobregat aquest dissabte en el ple de constitució i presa de possessió de la corporació municipal pel mandat 2019-2023. Marín ha alçat la vara de l’alcaldia per tercera vegada consecutiva, i aquest cop fent valer la majoria absoluta obtinguda per la candidata del PSC en les eleccions municipals del passat 26 de maig i que havia perdut l’any 2011. La majoria s’ha visibilitat al ple amb els seus 14 regidors dels 27 electes. En ser proclamada alcaldessa, Marín ha lamentat que la “greu crisi institucional” pel conflicte polític a Catalunya esquitxés la política municipal i ha fet una crida a tots els grups a “mantenir la convivència i el diàleg”. En aquest sentit, l’alcaldessa s’ha compromès a “seguir parlant amb tothom”, també en clau local, tot i que ara governarà en solitari.  L’alcaldessa de L’Hospitalet de Llobregat ha revalidat el càrrec per tercera vegada consecutiva i, per primera vegada, amb majoria absoluta. La corporació municipal per al mandat 2019-2023 la formen 27 regidors i regidores, dels quals 10 prenen possessió per primera vegada i 13 són dones. En total són 14 representants del PSC; 5 d’ERC; 4 de Ciutadans; 3 de L’Hospitalet en Comú Podem–En Comú Guanyem i 1 del Partit Popular. El Ple s’ha celebrat aquest migdia, i Marín ha rebut l’escalf del primer secretari del PSC, Miquel Iceta, el diputat David Pérez i l’ex president de la Cambra de Barcelona, Miquel Valls, entre altres. Amb la protocolària constitució de la Mesa d’Edat, formada per la secretària de l’Ajuntament, el regidor de més edat, Miguel García Valle, i el regidor més jove, Xavier Mombiela i Quintero. Després, els membres del consistori han promès i/o jurat el càrrec i la presidència de la Mesa els ha imposat la medalla i ha quedat constituïda la nova corporació municipal. Els 5 regidors d’ERC, entre els quals Mombiela i Quintero, han jurat el càrrec amb la següent fórmula: “Fins a la proclamació de la República Catalana i sempre compromès amb L’Hospitalet, la llibertat, la igualtat i la fraternitat fidelitat, prometo per imperatiu legal”. Pel què fa als 3 edils de L’Hospitalet en Comú, també han jurat “per imperatiu legal” i amb el compromís de treballar la dignitat d’una ciutat, els seus barris i la seva gent”.  Tot seguit, s’ha procedit a l’elecció del membre de la corporació que presidirà l’Ajuntament com a alcalde o alcaldessa. En la votació de candidats proposats pels diferents grups municipals, el PSC ha fet valer la seva majoria absoluta de 14 regidors per tornar a fer Núria Marín alcaldessa.  Marín s’ha compromès a “seguir” parlant amb tothom i ha exhortat la resta de grups municipals a fer-ho també. De fet, i en clau nacional, l’alcaldessa ha lamentat la “tensió” que es va viure en diversos plens de l’última legislatura a propòsit del procés i la “greu crisi institucional” que ha viscut el país. En el mateix sentit, ha demanat “mantenir la convivència i el diàleg” també al ple municipal.  En clau de futur, Marín ha dit que la propera legislatura “culminarà” el pas de l’Hospitalet d’un suburbi gairebé no esfaltat l’any 1979 a l’actual “ciutat moderna, emergent i motor de l’àrea metropolitana”. La cobertura de les vies del tren i la cobertura de la Gran Via des de Plaça Europa i fins al riu seran dues fites del proper mandat, segons ha destacat l’alcaldessa. “Sense vies ni autovies, l’Hospitalet serà una nova ciutat”, ha proclamat. Marín també s’ha mostrat orgullosa que el nou ple és “el més femení de la història” de la ciutat, i ha celebrat, a més, que hi hagi “cares noves”. I qui serà el cap de l’oposició a l’Ajuntament, el republicà Antoni Garcia, ha promès una oposició ferma però “constructiva” i que tindran “sempre la mà estesa” a l’equip de govern municipal per abordar els reptes de la ciutat. Amb tot, Garcia, ha assegurat que són “l’alternativa” al projecte socialista de Núria Marín. El regidor també ha tingut un record pels polítics presos i a l’exili. Majoria absoluta, vuit anys després El PSC va recuperar en les passades eleccions del 26 de maig a l'Hospitalet de Llobregat la majoria absoluta que va perdre el 2011. L'alcaldessa Núria Marín va guanyar les seves terceres eleccions, amb 14 dels 27 regidors, tres més que en els anteriors comicis municipals. De la seva banda, ERC es va situar com a segona força, en més que doblar la seva representació i passar de 2 a 5 regidors, un resultat històric pels republicans en aquest municipi. L'Hospitalet en Comú Podem en va aconseguir 3, Ciutadans es va mantenir amb 4 regidors i el PP en va perdre dos dels tres que tenia. Aquesta vegada Junts per l'Hospitalet i la CUP es van quedar sense representació a l'Hospitalet de Llobregat.

Summary: Núria Marín fa valdre la majoria absoluta a l’Hospitalet i aixeca la vara d’alcaldessa per tercera vegada


L'alcalde de Fonollosa (Bages), Eloi Hernàndez (ERC), ha estat citat a declarar com a investigat el proper 8 de gener al Jutjat d'Instrucció número 2 de Manresa per un presumpte delicte de desobediència. Així ho ha fet públic el mateix Hernàndez, que aquest dimarts ha rebut la citació, tot i que desconeix els motius pels quals se li atribueix aquest delicte, ja que, segons ha dit a l'ACN, encara no té la còpia de les actuacions de la jutgessa. Fonollosa és una de les quatre poblacions del Bages que el passat 1-O va patir la violència policial i, de fet, tant els veïns lesionats com l'Ajuntament van presentar una denúncia davant del mateix jutjat de Manresa. En aquest sentit, Hernàndez creu que la decisió de la jutgessa s'emmarca en la investigació que està duent a terme arran d'aquestes denúncies i considera que la seva citació ve motivada per "no impedir la celebració del referèndum".  El batlle s'ha mostrat sorprès per la seva citació, ja que considera que precisament els veïns de Fonollosa van ser "les víctimes de l'atac que es va produir l'1 d'octubre" a la població. Hernàndez s'ha mostrat convençut que l'únic que ha fet és "escoltar la gent, estar al seu costat i permetre que el poble es pogués expressar lliure i democràticament". En aquest sentit, l'alcalde denuncia que aquesta citació és "un símptoma de la qualitat democràtica de l'estat espanyol".  Tot i no tenir els detalls de les actuacions, Hernàndez, que ja ha consultat el cas amb el seu advocat, creu que la citació s'emmarca en la investigació que està duent a terme la titular del jutjat d'instrucció número 2 de Manresa arran de la denúncia col·lectiva que va presentar una cinquantena de ferits del Bages durant les càrregues policials de l'1-O. De fet, l'Ajuntament de Fonollosa també va presentar una denúncia per les destrosses que va patir l'edifici consistorial durant l'actuació de la Guàrdia Civil.  La citació està fixada pel dilluns 8 de gener de 2018 però Hernàndez ha avançat a l'ACN que han demanat un aplaçament per "motius logístics de l'advocat".

Summary: Citen a declarar com a investigat l'alcalde de Fonollosa per un presumpte delicte de desobediència


El govern de Barcelona ha arribat a un acord amb el grup municipal de CiU per tirar endavant el Pla d'Habitatge 2016-2025, que s'aprovarà definitivament divendres de la setmana que ve. Els convergents han decidit donar suport a aquest pla després que s'hagi incrementat en 24 milions les ajudes al lloguer durant el primer quinquenni del pla, fins a arribar als 162 milions d'euros. El portaveu de CiU al consistori, Joaquim Forn, ha destacat la importància d'aquest increment per "la situació preocupant que hi ha a la ciutat a causa de l'augment de preus de l'habitatge", que han crescut un 15% en un any. L'acord entre el consistori i CiU també preveu augmentar el sòl disponible dels habitatges protegits que desenvolupin les entitats del Tercer Sector, passant de 700 a 1.250 en el primer quinquenni. Forn ha destacat en roda de premsa que CiU ha decidit donar suport al pla perquè “té continuïtat” amb les polítiques impulsades durant el mandat de Xavier Trias, orientades, segons ha subratllat, a crear un parc públic d’habitatge. “Hauríem pogut fer demagògia i centrar-nos en la crítica, però volem col·laborar per resoldre problemes”, ha dit Forn, que ha destacat que en aquest cas “sí que hi ha hagut” voluntat del govern municipal de parlar sobre la qüestió. El portaveu de CiU, que ha criticat que abans de les aportacions del seu grup el pla “planificava poc i es basava massa en l’emergència social”, ha subratllat que la proposta del govern municipal encapçalat per Ada Colau preveia fer un cens d’habitatges buits en deu anys, mentre que ara “haurà d’estar llest en cinc”. De la seva banda, Jordi Martí, regidor d’Urbanisme de CiU i encarregat de negociar el pla amb l’equip de Colau, ha reiterat la predisposició del govern municipal a parlar de la qüestió, i ha demanat que aquesta voluntat “s’estengui a altres àrees”. Martí ha explicat que CiU va presentar 19 al·legacions, 11 han estat acceptades totalment i 8 parcialment. “Amb aquestes propostes, viables i factibles, el Pla és ara més ambiciós”, ha assegurat. A banda d’apujar la xifra per a ajuts a lloguers a 24 milions d’euros i d’augmentar el sòl disponible per als habitatges protegits desenvolupats per les entitats del Tercer Sector Social, l’acord de l’equip de govern amb CiU permetrà estudiar si es crea una empresa mixta amb grans tenidors d’habitatges on aquests aportarien uns actius immobiliaris que l’ajuntament gestionaria. També s’ha arribat a un acord per elaborar mecanismes per al foment de la rehabilitació i el bon manteniment del parc privat edificat, com a política de promoció del dret a l’habitatge i de generació d’ocupació. A més es redactarà un nou Reglament de la Taula d’Emergències amb l’objectiu de “superar la desatenció” de situacions especialment greus que hi ha hagut “en els últims temps”, segons el grup convergent.

Summary: El govern de Barcelona i CiU arriben a un acord per aprovar el Pla d'Habitatge 2016-2025


El president del Tribunal Europeu de Drets Humans (TEDH), Linos-Alexandre Sicilianos, recorda que els estats tenen "l'obligació" de "facilitar" l'accés al tribunal. En resposta a una pregunta de l'eurodiputada d'ERC Diana Riba sobre les suposades traves que el Tribunal Constitucional posa als líders independentistes empresonats per accedir al tribunal amb seu a Estrasburg, Sicilianos ha assegurat en una intervenció al subcomitè de Drets Humans de l'Eurocambra que si els arriba una "demanda" d'aquest tipus "abordaran" la qüestió. "El tribunal haurà d'investigar i constatar si hi ha una infracció", ha dit el president del tribunal, que ha afirmat que ja hi ha precedents de casos en què s'ha dificultat l'accés de presos al TEDH. Durant la sessió del subcomitè, Riba ha preguntat al president del TEDH si el tribunal té "mecanismes" per detectar casos en què es pot estar obstaculitzant l'accés de persones empresonades al tribunal, en referència a la suposada estratègia del Tribunal Constitucional d'admetre recursos dels líders independentistes empresonats per impedir que arribessin al tribunal d'Estrasburg.

Summary: El president del Tribunal Europeu de Drets Humans recorda que els estats tenen "l'obligació" de "facilitar-ne" l'accés


L'estat espanyol té un endeutament del 99,3%, sis dècimes per sobre de l'objectiu anual  ACN Barcelona.-El deute públic de Catalunya va créixer en 1.561 MEUR entre juny i setembre, de manera que a finals del tercer trimestre l'endeutament ja s'havia enfilat fins als 68.088 milions, un 33,6% del PIB, segons els càlculs del Banc d'Espanya. El deute s'ha quadruplicat en els darrers 15 anys, ja que l'any 2000 era del 8,3%. Per la seva part, el deute públic espanyol va augmentar entre el segon i el tercer trimestre en 9.851 milions d'euros. Aquest increment va situar l'endeutament del conjunt d'administracions públiques en els 1,062 bilions, el que suposa que es manté en el 99,3% del PIB com en el trimestre anterior, sis dècimes per sobre de l'objectiu fixat pel govern espanyol per tot l'any (98,7%).  Amb 68.088 milions d'euros, Catalunya és l'autonomia més endeutada, seguida de València (40.262 milions) i Andalusia (30.138). Tot i això, si es mira el pes del deute en relació al PIB, l'endeutament de València és del 40%, seguida de Castella-La Manxa (34,2%) i Catalunya (33,6%).  L'any 2000 l'endeutament de l'estat espanyol estava en el 58% del PIB.

Summary: El deute públic de Catalunya arriba als 68.088 MEUR i se situa en el 33,6% del PIB